***Comunicat de presă***

***12 septembrie 2025***

**Poetics of Care la Conferința EADMT din Vilnius – un proiect al Asociației Entuziart, cofinanțat de ICR**

Asociația Entuziart lansează **„Poetics of Care”**, în cadrul celei de a 5-a Conferințe a Asociației Europene de Terapie prin Dans și Mișcare – EADMT de la Vilnius, cu tema „Vizibilitate, Vitalitate și Viziune a Terapiei prin Dans și Mișcare într-o Lume Imprevizibilă”. Proiectul promovează un model de îngrijire empatică prin metode expresiv-creative, care ajută la o mai bună înțelegere a experienței persoanelor cu diagnostice psihiatrice și este cofinanțat de Institutul Cultural Român, prin Programul Cantemir. Echipa artistică este compusă din coregrafele Alexandra Bălășoiu și Cristina Lilienfeld, performerii Diana Spiridon, Cătălin Diaconu, Cătălin Munteanu, psihoterapeuta specializată în dans terapie Loredana Larionescu, light designerul Alexandros Raptis; compoziție muzicală: Denis Bolborea, Paolo Profeti, Stina Moltu, artist vizual: Andrei Cozlac.

În data de 12 septembrie, între orele 17:45 și 19:00, va fi prezentată la Universitatea de Muzică, Teatru și Film din Vilnius o instalație performativă – „**mind moving**” – care explorează fragilitatea sănătății mintale, precum și resursele expresiv-creative pentru refacerea acesteia.

Instalația este concepută ca un spațiu de reflecție și oglindire a experiențelor universale, care pot fi răspunsuri normale la realitatea înconjurătoare sau adaptări patologice la experiențe de viață dificile. Performerii urmează logici inspirate de tulburările mintale, dar publicul este invitat să-și creeze propriul drum în această călătorie complexă.

Pornind de la interacțiunile cu pacienții psihiatrici, **mind moving** încurajează publicul să depășească etichetarea, promovând empatia, înțelegerea și destigmatizarea bolilor mintale. Lucrarea dă vizibilitate diferitelor tipuri de fragilitate, evidențiind vitalitatea acestor stări alterate de conștiință, potențialul lor creativ și relația lor cu mediul în care apar.

Pe lângă prezentarea performativă, artiștii și specialiștii Entuziart vor participa la sesiuni de comunicări științifice, ateliere și alte evenimente ale conferinței, dezvoltându-și abilitățile în terapia prin dans și găsind inspirație pentru proiectele viitoare. Vor colabora cu specialiști din Europa, SUA și Israel, conturând noi strategii de parteneriat.

Loredana Larionescu, alături de Alexandra Cucu și Ana Dumitrascu, va susține un atelier intitulat „Cu ochii corpului-minte” (Eyes of the Body-Mind),pe 13 septembrie, ora 12:00, demonstrând o metodă de lucru cu beneficiari cu deficiențe de vedere prin transmiterea tactilă a mișcării și modelarea în lut.

După conferință, delegația Entuziart se va îndrepta spre un stagiu intensiv de 3 zile alături de colegii de la Asociația Lituaniană de Terapie prin Dans la Lakštingala social care centre. Masa rotundă „Terapia prin dans – Perspective ale românilor și lituanienilor” va avea loc pe 17 septembrie între 14.00-16.00, la Studio Paupio și marchează sfârșitul acestui schimb de experiență intens de 3 zile între specialiștii români și lituanieni în dans terapie.

**Asociația Entuziart** este o organizație nonguvernamentală dedicată promovării și susținerii persoanelor de toate vârstele și abilitățile prin activități creative și artistice cu scop terapeutic. Asociația este implicată activ în acordarea de asistență psihoterapeutică pentru persoane din zone defavorizate, colaborând cu școli speciale, școli generale, spitale psihiatrice și D.G.A.S.P.C. (Direcția Generală de Asistență Socială și Protecția Copilului) pentru a extinde accesul la servicii de art- și dans- terapie. De asemenea, stabilește parteneriate importante cu instituții academice precum Universitatea din București, oferind studenților din Facultatea de Psihologie ocazia de a dobândi experiență practică.

Acest proiect este cofinanțat de **Institutul Cultural Român**, prin **Programul Cantemir** – program de finanțare pentru proiecte culturale destinate mediului internațional. Institutul Cultural Român nu este responsabil de conținutul proiectului sau de modul în care rezultatele proiectului pot fi folosite. Acestea sunt în întregime responsabilitatea beneficiarului finanțării.

*Institutul Cultural Român finanțează anul acesta 20 de proiecte internaționale în cadrul Programului CANTEMIR 2025, cu tema „Cultura contează!”, pe patru continente, în 22 de țări. Bugetul total alocat este de 2.000.000 de lei. Programul CANTEMIR, prin mecanismul de cofinanțare, sprijină promovarea culturii române în mediul internațional și facilitează parteneriate între operatorii culturali români și instituții de prestigiu din străinătate.*

**Contact:**

Serviciul Promovare și Comunicare

biroul.presa@icr.ro;

031 71 00 622